Polazeći od Povelje Ujedinjenih nacija, međunarodnog prava, načela zabrane sile, načela mirnog rješavanja sporova i načela ispunjavanja prihvaćenih međunarodnih obaveza u dobroj vjeri,

Pozivajući se na princip zaštite ljudskih prava zagarantovan kroz Evropsku konvenciju za zaštitu ljudskih prava i osnovnih sloboda i brojne međunarodno-pravne dokumente,

Poštujući pravo Republike Srbije na zaštitu ustavnog poretka i prava na teritorijalni integritet i suverenitet u skladu sa međunarodnim pravom i Rezolucijom Savjeta bezbjednosti Ujedinjenih nacija 1244, usvojenom 10. juna 1999. godine,

Svjesni velike geopolitičke nestabilnosti u svijetu i regionu sa neizvjesnim razrješenjem i nepredvidivim izazovima za srpski narod,

Na osnovu člana 70. stav 1. tačka 2. Ustava Republike Srpske i člana 177. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20), Narodna skupština Republike Srpske na Trećoj redovnoj sjednici, održanoj 8. juna 2023. godine, donijela je

**REZOLUCIJU**

**O ZAŠTITI SRBA NA KOSOVU I METOHIJI**

**I O TERITORIJALNOM INTEGRITETU I SUVERENITETU**

**REPUBLIKE SRBIJE**

1. Narodna skupština Republike Srpske konstatuje da je Kosovo i Metohija jedno od središnjih i uporišnih tačaka cijelog srpskog naroda bez obzira gdje on živio i ujedno predstavlja identitet i duhovnost srpskog naroda u cjelini.

Kosovo i Metohija predstavlja srpsko opredjeljenje i temelj svih dosadašnjih i budućih generacija, te za Republiku Srpsku predstavlja vrijednosti na kojima gradimo i čuvamo našu društvenu zajednicu.

1. Osuđujemo konstantno kršenje ljudskih prava Srba i drugog nealbanskog stanovništva na Kosovu i Metohiji, posebno kršenje prava na život i prava na imovinu, od strane kosovskih Albanaca i njihovih vlasti i tražimo da se odmah zaustavi sistematsko nasilje i javna diskriminacija nad srpskim narodom.
2. Pozivamo predstavnike međunarodne zajednice da i oni ozbiljno osude kršenje ljudskih prava Srba i nealbanskog stanovništva na Kosovu i Metohiji, uključujući i osudu nedavne prekomjerne upotrebe sile od strane kosovske policije prilikom nasilnog ulaska u opštinske prostorije u Zvečanu, Zubinom Potoku i Leposaviću, usljed čega je povrijeđeno više Srba. Ovo uključuje i procesuiranje odgovornih jer se formalnim osuđivanjem bez sankcionisanja samo daje legitimitet nasilju.
3. Pozivamo predstavnike međunarodne zajednice da spriječe prisvajanje i uništavanje srpske kulturne baštine na Kosovu i Metohiji.
4. Podržavamo napore Republike Srbije u očuvanju teritorijalnog integriteta i suvereniteta koji je zagarantovan međunarodnim pravom i Rezolucijom Savjeta bezbjednosti Ujedinjenih nacija 1244, usvojenom 10. juna 1999. godine.
5. Apelujemo da diplomatski predstavnici Evropske unije i SAD izvrše veći pritisak na kosovske Albance da se primjeni Briselski sporazum u kojem se predviđa uspostavljanje asocijacije/zajednice opština u kojima Srbi čine većinsko stanovništvo na Kosovu i Metohiji.
6. Svi sporovi između srpskog i albanskog naroda se moraju rješavati mirnim putem uz poštovanje dostojanstva svakog naroda.
7. Pozdravljamo pravo Republike Srbije da brani pravo na opstanak srpskog naroda na Kosovu i Metohiji ukoliko se kosovski Albanci i njihove vlasti odluče za upotrebu nasilja i pravo da brani svoj teritorijalni integritet i suverenitet koji je zagarantovan međunarodnim pravom i Rezolucijom Savjeta bezbjednosti Ujedinjenih nacija 1244, usvojenom 10. juna 1999. godine, kao prava koja joj niko niti može osporiti niti oduzeti.
8. Potvrđujemo stavove Narodne skupštine Republike Srpske zauzete u Rezoluciji o nepriznavanju jednostrano proglašene nezavisnosti Kosova i Metohije i opredjeljenjima Republike Srpske usvojenim 22. februara 2008. godine.

Broj: 02/1-021-629/23                           PREDSJEDNIK

Datum: 8. jun 2023. godine NARODNE SKUPŠTINE

Dr Nenad Stevandić